b'\n_START_ARTICLE_\nKenta Bell\n_START_PARAGRAPH_\nKenta Bell (s. 16. maaliskuuta 1977) on yhdysvaltalainen kolmiloikkaaja, joka kilpaili urallaan my\xc3\xb6s pituushypyss\xc3\xa4._NEWLINE_Kenta Bellin suurimmat saavutukset ovat kolmiloikassa Universiadien voitto 2001 sek\xc3\xa4 Yhdysvaltain mestaruus 2003 ja 2010. Kahdesti h\xc3\xa4n selviytyi loppukilpailuun MM-kisoissa ja kerran olympialaisissa._NEWLINE_Hein\xc3\xa4kuussa 2007 Bell sai kolmen kuukauden kilpailukiellon dopingrikkomuksesta. H\xc3\xa4n oli antanut 24. kes\xc3\xa4kuuta Yhdysvaltain mestaruuskisoissa astmal\xc3\xa4\xc3\xa4kett\xc3\xa4 sis\xc3\xa4lt\xc3\xa4neen n\xc3\xa4ytteen eik\xc3\xa4 h\xc3\xa4nell\xc3\xa4 ollut tarvittavaa poikkeuslupaa l\xc3\xa4\xc3\xa4kkeen k\xc3\xa4ytt\xc3\xb6\xc3\xb6n._NEWLINE_Bell lopetti urheilu-uransa vuonna 2012. Urheilu-uransa j\xc3\xa4lkeen h\xc3\xa4n toimi valmentajana. Vuonna 2017 h\xc3\xa4n sai ikuisen toimintakiellon urheilussa v\xc3\xa4litetty\xc3\xa4\xc3\xa4n dopingaineita valmennettavilleen.'